सामंथा बोलीं- करीबियों ने कहा -आइटम सॉन्ग मत करो; अब शादी टूट गई इसमें मेरा क्या कसूर?
South Actress Samantha Ruth Prabhu Speaks About Oo Antava Item Songs. साउथ सिनेमा की लीडिंग एक्ट्रेस सामंथा रुथ प्रभु इन दिनों अपनी अपकमिंग फिल्म शाकुंतलम के प्रमोशन में बिजी हैं। इसी दौरान एक इंटरव्यू में उन्होंने कहा कि उन्हें लोगों ने फिल्म पुष्पा के लिए आइटम सॉन्ग करने से मना किया था।
साउथ सिनेमा की लीडिंग एक्ट्रेस सामंथा रुथ प्रभु इन दिनों अपनी अपकमिंग फिल्म शाकुंतलम के प्रमोशन में बिजी हैं। इसी दौरान एक इंटरव्यू में उन्होंने कहा कि उन्हें लोगों ने फिल्म पुष्पा के लिए आइटम सॉन्ग करने से मना किया था। सामंथा के मुताबिक, उनके करीबी लोग नहीं चाहते थे कि वो तलाक के वक्त कोई आइटम सॉन्ग करें।
करीबियों ने कहा- आइटम सॉन्ग मत करो'
सामंथा ने मिस मालिनी से बात करते हुए कहा, ‘जब मुझे ‘ओ अंटवा’ ऑफर हुई थी, उस वक्त मेरा तलाक होने वाला था। ऑफिशियल अनाउंसमेंट के बाद लोगों ने मुझसे कहा कि आइटम सॉन्ग मत करो। यहां तक कि जो मेरे सबसे करीबी दोस्त थे, जो हमेशा मुझे आगे बढ़ने के लिए प्रेरित करते थे। उन्होंने भी मुझे बैकआउट करने को कहा।'
‘शादी नहीं चली इसमें मेरा कोई कसूर नहीं’
सामंथा ने आगे कहा, 'मैंने सोचा कि क्या मैंने कोई अपराध किया है? मैं क्यों छिपकर रहूं। मैंने कुछ भी गलत नहीं किया था। मैं इस बात का इंतजार नहीं कर सकती थी कि लोग मुझसे नफरत करें, मेरी ट्रोलिंग करें और मैं थक हार कर घर में बैठ जाऊं। मैं छिपने वाली नहीं थी, क्योंकि मैंने कोई अपराध नहीं किया था।
मैंने शादी को अपना 100% दिया। अब वो नहीं चली इसमें मेरा कोई कसूर नहीं है। मैं अपने आप को दोष नहीं दे सकती थी और न ही गिल्ट महसूस कर सकती थी।'
अल्लू अर्जुन ने शूटिंग के वक्त की थी हेल्प
सामंथा ने बताया कि ऐसी कौन सी वजह थी जिसके लिए उन्होंने ओ अंटवा करने के लिए हामी भरी। उन्होंने कहा, “मुझे गाने के बोल बहुत पसंद आए थे। मैंने कभी आइटम सॉन्ग नहीं किया था। मुझे अलग-अलग किरदार निभाना पसंद है। इसे मैंने एक आइटम सॉन्ग की तरह नहीं देखा, मेरे लिए ये बस एक दूसरा कैरेक्टर था।
सामंथा के मुताबिक, अल्लू अर्जुन ने गाने की शूटिंग के वक्त उनकी काफी मदद की थी। अल्लू नहीं चाहते थे कि इस गाने को प्रॉपर स्टीरियोटाइप आइटम सॉन्ग की तरह देखा जाए।
2017 में शादी हुई, 2021 में तलाक
सामंथा रुथ ने अक्टूबर 2017 में एक्टर नागा चैतन्य से शादी की थी। शादी के लगभग 4 साल बाद अक्टूबर 2021 में दोनों ने सोशल मीडिया पर पोस्ट के जरिए अपने अलग होने की अनाउंसमेंट की थी। शादी से पहले सामंथा और नागा ने लगभग तीन साल तक डेट किया था। दोनों ने 'मनम', 'ये माया चेसावे' और 'ऑटोनगर सूर्या' जैसी फिल्मों में साथ काम किया था।
शोभिता धुलिपाला को डेट कर रहे हैं नागा
सामंथा से अलग होने के तुरंत बाद नागा चैतन्य का एक्ट्रेस शोभिता धुलिपाला के साथ नाम जुड़ा। हालांकि दोनों ने अभी इस खबर की पुष्टि नहीं की है लेकिन हाल ही में नागा का एक फोटो वायरल हुआ है, जिसमें शोभिता पीछे बैठी दिखाई दे रही हैं।
कुछ रिपोर्ट्स में ये भी कहा गया था कि शोभिता के साथ नजदीकियों की वजह से सामंथा और नागा चैतन्य के बीच विवाद हुआ था। शोभिता बॉलीवुड और साउथ की जानी-मानी एक्ट्रेस हैं। वो हाल ही में आदित्य रॉय और अनिल कपूर के साथ वेब सीरीज 'द नाइट मैनेजर' में दिखी थीं।
3 करोड़ की ज्वेलरी पहन की है शाकुंतलम की शूटिंग
सामंथा की बात करें तो वो अपनी अपकमिंग फिल्म शाकुंतलम के प्रमोशन में बिजी हैं। कालिदास के नाटक 'अभिज्ञान शाकुंतलम' पर बेस्ड ये फिल्म 14 अप्रैल 2023 को पैन इंडिया रिलीज होगी। खबरें हैं कि उन्होंने इस फिल्म के लिए 3 करोड़ की ज्वेलरी और लगभग 30 किलोग्राम की साड़ी को एक हफ्ते तक पहना था।
इस फिल्म में राजा दुष्यंत और शकुंतला की प्रेम कहानी को दिखाया गया है। शकुंतला का रोल सामंथा निभा रही हैं वहीं राजा दुष्यंत के किरदार में एक्टर देव मोहन नजर आएंगे।
